## Pravilnik o stručnom nadzoru nad radom stanica za tehnički pregled vozila

### NN 46/1990 (12.11.1990.), Pravilnik o stručnom nadzoru nad radom stanica za tehnički pregled vozila

# CENTAR ZA VOZILA HRVATSKE

Na temelju člana 99. stav 2. i člana 117. stav 3. Zakona o sigurnosti
prometa na cestama ("Narodne novine" broj 20/90) i Odluke o određivanju
stručne organizacije koja obavlja poslove jedinstvenog tehnološkog sistema
tehničkih pregleda vozila, registracije i produženja registracije vozila,
te poslove ispitivanja vozila ("Narodne novine" broj 23/90),
Izvršni odbor Centra za vozila Hrvatske na sjednici održanoj 8. studenoga
1990. godine, donosi

## PRAVlLNIK

### o stručnom nadzoru nad radom stanica za tehnički pregled vozila

I. OPĆE ODREDBE

Član 1.

Ovim se pravilnikom propisuju način i uvjeti pod kojima se obavlja stručni
nadzor nad radom stanica za tehnički pregled vozila i stručni nadzor nad
obavljanjem preventivnih tehničkih pregleda (u daljem tekstu: stručni nadzor
nad poslovima tehničkih pregleda vozila).

Član 2.

Stručni nadzor nad poslovima tehničkih pregleda vozila obavlja Centar
za vozila Hrvatske.

Organizacija koja obavlja poslove tehničkih pregleda vozila u smislu
ovog pravilnika jeste stanica za tehnički pregled vozila i organizacija
koja obavlja preventivne tehničke preglede vozila.

Član 3.

Stručni nadzor nad poslovima tehničkih pregleda vozila obavlja se redovnim
i izvanrednim pregledima.

Član 4.

Stručni nadzor nad poslovima tehničkih pregleda vozila obavlja se redovnim
pregledima prema programu redovnih pregleda koji utvrđuje direktor Centra
za vozila Hrvatske.

Član 5.

Stručni nadzor nad poslovima za tehnički pregled obavit će se izvanrednim
pregledom kada se ukaže potreba da se pregled obavi mimo programa redovnih
pregleda.

O potrebi obavljanja izvanrednog pregleda odlučuje direktor ili Izvršni
odbor Centra za vozila Hrvatske.

Član 6.

Centar za vozila Hrvatske dužan je obavijestiti organizacije koje obavljaju
poslove tehničkih pregleda vozila o pojavama ustanovljenim u provođenju
stručnog nadzora i učiniti im dostupnim izvještaje o toj svojoj djelatnosti.

Centar za vozila Hrvatske dužan je sve prijave građana ili radnika koji
obavljaju poslove u stanicama za tehnički pregled vozila, odnosno poslove
preventivnih pregleda, koje se odnose na nestručno ili nesavjesno obavljanje
poslova u organizacijama koje obavljaju poslove tehničkih pregleda vozila
ili na poslovima preventivnih tehničkih pregleda provjeriti i poduzeti
odgovarajuće mjere, a njihove podnosioce obavijestiti o poduzetim mjerama.

II. OVLAŠTENI STRUČNI RADNICI

Član 7

Poslove stručnog nadzora nad poslovima tehničkih pregleda vozila izvršavaju
ovlašteni stručni radnici.

Član 8.

Stručne radnike ovlaštene za izvršavanje poslova stručnog nadzora nad
radom stanica za tehnički pregled vozita imenuje direktor Centra za vozila
Hrvatske, na vrijeme od dvije godine.

Nakon isteka roka iz stava 1. ovog člana ista osoba može biti ponovno
imenovana za ovlaštenog stručnog radnika.

Ovlašteni stručni radnik može biti razriješen te dužnosti i prije isteka
roka iz stava 1. ovog člana ako se utvrdi da poslove stručnog nadzora obavlja
nedovoljno stručno ili protivno odredbama ovog pravilnika.

Rješenje o razrješenju iz stava 3. ovog člana donosi direktor Centra
za vozila Hrvatske.

Član 9.

Za ovlaštenog strućnog radnika može biti imenovana osoba koja ima najmanje
VII stupanj stručne spreme i koja ima najmanje četiri godine radnog iskustva
u oblasti tehni;kih pregleda vozila.

Član 10.

Za ovlaštenog stručnog radnika može biti imenovan radnik Centra za vozila
Hrvatske ili stanice za tehnički pregled vozila, a iznimno i osoba zaposlena
u drugoj organizaciji ili zajednici.

III. PRAVA, DUŽNOSTI I ODGOVORNOSTI OVLAŠTENIH STRUČNIH RADNIKA

Član 11.

Ovlašteni stručni radnik u obavljanju poslova stručnog nadzora nad poslovima
tehničkih pregleda vozila ima pravo pregledati poslovne prostorije, objekte,
predmete i dokumentaciju, obaviti informativne razgovore s pojedinim osobama,
te obaviti druge radnje u skladu sa svrhom stručnog nadzora.

Organizacije koje obavljaju poslove tehnićkih pregleda vozila dužne
su ovlaštenim stručnim radnicima omogućiti obavljanje stručnog nadzora.

Član 12.

Direktor Centra za vozila Hrvatske, samostalno ili na prijedlog ovlaštenog
stručnog radnika može obavljanje određenih stručno-tehničkih poslova neophodnih
za uspješno obavljanje stručnog nadzora (ekspertize, laboratorijska ispitivanja
i sl.) povjeriti odgovarajućim znanstvenim organizacijama ili pojedinim
stručnjacima.

Član 13.

Prilikom obavljanja stručnog nadzora ovlašteni stručni radnik je dužan
postupiti na način da čuva službenu, vojnu i državnu tajnu.

Organizacija koja obavlja poslove tehničkih pregleda vozila dužna je
ovlaštenog stručnog radnika upozoriti što se po propisima odnosno po njezinim
općim aktima smatra tajnom.

Član 14.

Ovlašteni stručni radnici dužni su poduzimati preventivne mjere u cilju
boljeg obavljanja poslova u organizacijama koje obavljaju poslove tehničkih
pregleda vozila.

U okviru preventivnog djelovanja ovlašteni stručni radnici :

- pružaju pomoć u provođenju propisa i mjera,

- ukazuju na posljedice nestručnog rada,

- iniciraju i organiziraju održavanje sastanaka, konzultacija i dogovora
s radnicima u organizacijama koje obavljaju poslove tehničkih pregleda
vozila o pitanjima koja su od interesa za stručno obavljanje poslova,

- poduzimaju i druge mjere i akcije u cilju preventivzzog obavljanja.

Član 15.

Ovlašteni stručni radnici samostalni su u svom radu i osobno su odgovorni
za svoj rad direktoru Centra za vozila Hrvatske.

Član 16.

Centar za vozila Hrvatske osigurava samostalnost u radu ovlaštenih stručnih
radnika i poduzima mjere kojima se osigurava zaštita ovlaštenih stručnih
radnika od nezakonitih utjecaja na njihov rad.

Ovlašteni stručni radnici su dužni obavijestiti direktora Centra za
vozila Hrvatske o pojavama kršenja njihove samostalnosti i o nezakonitim
utjecajima na njihov rad.

Član 17.

Direktor Centra za vozila Hrvatske je dužan najmanje jedanput godišnje
podnositi izvještaj Izvršnom odboru Centra za vozila Hrvatske o stanju
i funkcioniranju stručnog nadzora, kao i o značajnim pojavama u vršenju
stručnog nadzora.

IV. ZAPISNIK O IZVRŠENOM STRUČNOM NADZORU I PODUZIMANJE MJERA

Član 18.

O izvršenom stručnom nadzoru kao i o poduzetim mjerama ovlašteni stručni
radnik sastavlja zapisnik.

Obrazac zapisnika iz stava 1. ovog člana propisuje direktor Centra za
vozila Hrvatske.

Član 19.

Primjerak zapisnika o izvršenom stručnom nadzoru ovlašteni stručni radnik
uručuje odgovornoj osobi organizacije koja obavlja poslove tehničkih pregleda
vozila.

Član 20.

Odgovorna osoba organizacije koja obavlja poslove tehničkih pregleda
vozila ima pravo u roku osam dana od dana primitka primjerka zapisnika
o izvršenom stručnom nadzoru uložiti prigovor na njegov sadržaj, ako smatra
da zapisnik sadrži netočne podatke i ocjene.

Prigovor iz stava 1. ovog člana podnosi se direktoru Centra za vozila
Hrvatske.

Direktor Centra za vozila Hrvatske dužan je o osnovanosti prigovora
odlučiti u roku 15 dana od dana ulaganja prigovora.

Radi utvrđivanja osnovanosti prigovora na zapisnik o izvršenom stručnom
nadzoru, direktor Centra za vozila Hrvatske može narediti da se unutar
roka iz stava 3. ovoga člana izvrši ponovni stručni nadzor nad radom organizacije
koja obavlja poslove tehničkih pregleda vozila.

Član 21

Činjenice i ocjene u postupku obavljanja stručnog nadzora smatraju se
utvrđene zapisnikom o izvršenom stručnom nadzoru na čiji sadržaj nije uložen
prigovor odnosno zapisnikom čiji je sadržaj potvrdio direktor Centra za
vozila Hrvatske odlučujuči o osnovanosti prigovora na njegov sadržaj.

Član 22.

Prije sastavljanja zapisnika ovlašteni stručni radnik je dužan obaviti
stručnu raspravu s rukovodiocem stanice za tehnički pregled vozila odnosno
rukovodiocem stanice za preventivne tehničke preglede vozila i drugim radnicima
koji obavljaju poslove tehničkih pregleda vozila, a prema potrebi i sa
odgovornim osobama organizacije koja obavlja poslove tehničkih pregleda
vozila.

Prilikom obavljanja rasprave iz stava 1. ovog člana ovlašteni stručni
radnik je dužan upoznati prisutne s utvrđenim stanjem, stručno raspraviti
sporna pitanja i upozoriti na nedostatke u radu, te predložiti poduzimanje
mjera.

Član 23.

U zapisniku o pregledu potrebno je navesti utvrđene nedostatke, te predložiti
poduzimanje potrebnih mjera i rokova za njihovo otklanjanje.

Član 24.

Ako organizacija koja obavlja poslove tehničkih pregleda vozila ne otkloni
nedostatke u skladu s zahtjevima i rokovima navedenim u zapisniku o pregledu,
clirektor Centra za vozila Hrvatske će usmeno ili pismeno zatražiti od
odgovorne osobe organizacije koja obavlja poslove tehničkih pregleda vozila
da se nedostaci otklone u određenom ali što kraćem roku.

Ako odgovorna osoba, odnosno organizacija koja obavlja poslove tehničkih
pregleda vozila ne postupi u skladu sa zahtjevom iz stava 1. ovog člana,
direktor Centra za vozila Hrvatske će zatražiti od nadležnog organa poduzimanje
mjera propisanih za nadzor nad zakonitošću rada stanica za tehnički pregled
vozila odnosno organizacije koje obavljaju preventivne tehničke preglede
vozila.

Uz zahtjev iz stava 1. priložit će se zapisnik o pregledu i ostala potrebna
dokumentacija.

V. SLUŽBENA LEGITIMACIJA

Član 25.

Ovlaštenim stručnim radnicima izdaje se službena legitimacija kojom
dokazuju pravo obavljanja stručnog nadzora nad radom organizacija koje
obavljaju poslove tehničkih pregleda vozila.

Obrazac službene legitimacije je u povezu tamnoplave boje, veličine
6 x 10 cm.

Službenu legitimaciju izdaje Centar za vozila Hrvatske. O izdanim službenim
legitimacijama vodi se evidencija u Centru za vozila Hrvatske.

Član 26.

Ako ovlašteni stručni radnik izgubi službenu legitimaciju ili na drugi
način ostane bez nje, dužan je o tome odmah obavijestiti direktora Centra
za vozila Hrvatske radi pokretanja postupka za brisanje iz evidencije nestale
službene legitimacije i izdavanja nove.

U slučaju prestanka svojstva ovlaštenog stručnog radnika, ovlašteni
stručni radnik je dužan službenu legitimaciju predati direktoru Centra
za vozila Hrvatske radi poništavanja.

Član 27.

Obrazac službene legitimacije otiskan je uz ovaj pravilnik i čini njegov
sastavni dio.

VI. ZAVRŠNE ODREDBE

Član 28.

Ovaj pravilnik stupa na snagu osmog dana nakon objave u "Narodnim
novinama".

I/ 1, broj : 1640-1 /90

Zagreb, 8. studenoga 1990.

Predsjednik Izvršnog odbora

**Nenad Juretić, v. r.**

```
(prva strana korica)

CENTAR ZA VOZILA HRVATSKE
ZAGREB

SLUŽBENA LEGITIMACIJA
ovlaštenog stručnog
radnika

Amblem

(prva unutrašnja strana)

Registarski broj __________________

Prostor za sliku

Ime ________________________

Prezime _____________________

Datum            ______________________
izdavanja               (potpis ovlaštene osobe)

M.P.

Registracija važi       Registracija važi
do:                       do:
________19__     ________19__

Potpis:         Potpis:

                 M.P.           M.P.

Registracija važi       Registracija važi
do:                       do:
________19__     ________19__

Potpis:         Potpis:

                 M.P.           M.P.

(druga unutrašnja strana)
```

OVLAŠTENJE

Imalac ove legitimacije ovlašten je, u skladu s odredbama Zakona o sigurnosti
prometa na cestama i Pravilnika o stručnom nadzoru nad radom stanica za
tehnički pregled vozila, izvršiti stručni nadzor nad radom stanica za tehnički
pregled vozila i nad obavljanjem preventivnih tehničkih pregleda vozila.

Stanica za tehnički pregled vozila i organizacija koja obavlja preventivne
tehničke preglede vozila dužna je imaocu ove legitimacije omogućiti

obavljanje stručnog nadzora.

Pravilnik, NN 46/1990-860
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)